KIFUNDWA 12
Le Mwingilo Wetu wa Kusapula Bulopwe I Mulongololwe Namani?
Yesu, kumeso’tu kwa kufwa, wānenene amba: “Ino myanda miyampe ya Bulopwe ikasapulwa pa ntanda yonso ikelwe na bantu mwanda wa bukamoni ku mizo yonso, ebiya mfulo keiya shayo.” (Mateo 24:14) Ino le uno mwingilo wadi wa kwingilwa namani ntanda yonso? I na kulonda kimfwa kyāshile Yesu kitatyi kyaādi pano pa ntanda.
Tuloñanga bukomo bwa kufikila bantu ku mobo abo. Yesu wāfundije bandi bana ba bwanga kusapula myanda miyampe ku njibo ne njibo. (Mateo 10:11-13; Bilongwa 5:42; 20:20) Bano basapudi ba mu myaka katwa kabajinji bāpelwe myaba miyukane ya kusapula’mo. (Mateo 10:5, 6; 2 Kodinda 10:13) Ne dyalelo nadyo, mwingilo wetu wa busapudi i mulongololwe biyampe, kadi kipwilo ne kipwilo i kipebwe mwaba kampanda wa kusapula’mo. Kino kitukwashanga tuvuije musoñanya wa Yesu wa “kusapwila bantu ne kupāna bukamoni ne pa mfulo.”
Tuloñanga bukomo bwa kufikila bantu konso kobatanwa. Yesu wāshile kimfwa na kusapula mu bikwe, ku mankula nansha ku mishimwa kutekwa mema na bantu bavule. (Mako 4:1; Yoano 4:5-15) Netu tusapwilanga bantu myanda ya mu Bible konso kobatanwa
Ubulwe’po kwikala na muntu okokeja kulombola myanda miyampe ya Bulopwe bwa Leza ne byobya byobukamulongela kumeso? Kokebikila uno mwanda wa lukulupilo bunka bobe. Sapwila’o bantu bakwabo pampikwa kwija!
“Myanda miyampe” ifwaninwe kusapulwa i myanda’ka?
Le Batumoni ba Yehova beulanga namani manwa a Yesu a kusapula?
swh_Latn umb_Latn bem_Latn bem_Latn bem_Latn bem_Latn bem_Latn tso_Latn